A JavaScript (JS) bemutatása

Már ismerhetik a HTML és a CSS nyelveket, azonban ezeken kívül érdemes valamilyen kliensoldali programozási nyelvvel is megismerkedni. Első kliensoldali programozási nyelvnek tökéletes választás a JavaScript, amely kifejezetten az internetes weboldalak létrehozásához lett kifejlesztve.

A JavaScript fogalma

A JavaScript programozási nyelv egy objektumorientált, prototípus-alapú szkriptnyelv, amelyet weboldalakon elterjedten használnak. Az objektumorientált programozási modell az adatok absztrakciójára összpontosít, nem pedig az adatok kezelésének algoritmusára. Ez jól hangzik, de nem biztos, hogy ez elég információ ahhoz, hogy megértsük, hogy végül is mi is az a JavaScript.

Arról már tudunk, hogy a JavaScript egy kliensoldali programozási nyelv, de mit is takar ez pontosan? A kliensoldali szó azt jelenti, hogy csak olyan műveleteket tudunk végrehajtani a JavaScript-tel, ami a kliens (felhasználó) oldalán (eszközén) helyezkedik el.

Nézzünk pár példát, hogy egyértelműbb legyen. Tegyük fel, hogy van egy adatbázis a szerverünkön, amibe tároljuk a felhasználó belépési adatait; például felhasználónév, jelszó. Ahhoz, hogy ehhez hozzáférjünk, el kellene érnünk a szervert, de mivel a JavaScipt kliensoldali szkriptnyelv, így ez nem fog tudni megvalósulni.

A JavaScript segítségével csak azokhoz az erőforrásokhoz férünk hozzá, ami a felhasználó számítógépén is megtalálható. Például van egy div tag-ünk a weblapunkon, amelynek a tartalmát dinamikusan módosíthatjuk, bekérhetjük a felhasználó nevét egy űrlappal, majd a nevével együtt köszönthetjük: ,,Üdvözöllek, XY.”

Alább szerepel egy lista, amelyen pár példa szerepel, hogy milyen programok megvalósításához használhatunk JavaScript-et.

* Készíthetünk vele egy olyan gombot, amely gombnyomásra több, vagy kevesebb információt jelenít meg.
* Egy képnézegetőt is készíthetünk vele, amelyben nyilak segítségével navigálhatunk.
* Lehetővé teszi, hogy a képek nagyíthatóak legyenek.
* Különböző számlálókat hozhatunk létre vele. Például visszaszámlálót.
* Megjeleníthetjük vele a pontos időt.

Természetesen ezeken kívül is végtelen a lehetőségek száma, egyedül a képzeletünk szabhat határt.

forrás: [Mi az a JavaScript? A JavaScript (JS) bemutatása - WEBiskola](https://webiskola.hu/javascript-ismeretek/mi-az-a-javascript-a-js-bemutatasa/)